## Odluka o provođenju mjera utvrđenih rezolucijom 1718 Vijeća sigurnosti Ujedinjenih naroda u svezi sa sankcijama protiv Demokratske Narodne Republike Koreje

### NN 24/2007 (5.3.2007.), Odluka o provođenju mjera utvrđenih rezolucijom 1718 Vijeća sigurnosti Ujedinjenih naroda u svezi sa sankcijama protiv Demokratske Narodne Republike Koreje

# VLADA REPUBLIKE HRVATSKE

**886**

Na temelju članka 4. Zakona o međunarodnim restriktivnim mjerama (»Narodne
novine«, broj 178/2004), Vlada Republike Hrvatske je na sjednici održanoj 28.
veljače 2007. godine donijela

## ODLUKU

### O PROVOĐENJU MJERA UTVRĐENIH REZOLUCIJOM 1718 VIJEĆA SIGURNOSTI UJEDINJENIH NARODA U SVEZI SA SANKCIJAMA PROTIV DEMOKRATSKE NARODNE REPUBLIKE KOREJE

I.

Ovom Odlukom uređuje se provođenje mjera iz Rezolucije 1718 (2006) Vijeća
sigurnosti Ujedinjenih naroda.

II.

Zabranjuje se pravnim i fizičkim osobama koje djeluju s teritorija Republike
Hrvatske izravnu ili neizravnu opskrbu, prodaju ili prijenos u DNR Koreju, kao i
korištenje plovila ili zrakoplova pod zastavom Republike Hrvatske u tu svrhu,
bez obzira na to potječe li s teritorija Republike Hrvatske ili ne:
1. svih bojnih tenkova, oklopnih bojnih vozila, topništva velikog kalibra,
bojnih zrakoplova, bojnih helikoptera, ratnih brodova, raketa ili raketnih
sustava kako je to definirano za potrebe UN-ova Registra konvencionalnoga
oružja, ili povezanoga vojnoga materijala uključujući rezervne dijelove, ili
predmete koje utvrdi Vijeće sigurnosti ili Odbor Vijeća sigurnosti;
2. svih predmeta, materijala, opreme, robe i tehnologije kako je navedeno u
popisima u dokumentima Vijeća sigurnosti Ujedinjenih naroda S/2006/814 i
S/2006/815 i također uzimajući u obzir popis u dokumentu Vijeća sigurnosti
Ujedinjenih naroda S/2006/816, kao i ostale predmete, materijale, opremu, robu i
tehnologiju koje utvrdi Vijeće sigurnosti ili Odbor Vijeća sigurnosti, a koji bi
mogli pridonijeti programima DNR Koreje koji se odnose na nuklearno oružje,
balističke rakete ili drugo oružje za masovno uništenje;
3. luksuzne proizvode. Lista luksuznih proizvoda nalazi se u Prilogu ove Odluke
i njezin je sastavni dio.
Zabranjuje se nabava predmeta iz stavaka 1., 2. i 3. točke II. ove Odluke, iz
DNR Koreje, i korištenje plovila ili zrakoplova pod zastavom Republike Hrvatske
u tu svrhu, bez obzira na to potječu li s teritorija DNR Koreje ili ne.
Zabranjuje se bilo kakav prijenos u DNR Koreju od strane svojih državljana ili
sa svojeg teritorija, ili iz DNR Koreje ili od strane njezinih državljana ili s
njezina teritorija, tehničke obuke, savjeta, usluga ili pomoći u svezi s
nabavom, proizvodnjom, održavanjem ili korištenjem predmeta, iz stavaka 1., 2. i
3 točke II. ove Odluke.

III.

Zabranjuje se raspolaganje imovinom, financijskim sredstvima u Republici
Hrvatskoj, od dana stupanja na snagu ove Odluke, koji su u vlasništvu ili koje
kontroliraju, izravno ili neizravno, fizičke i pravne osobe koje Odbor Vijeća
sigurnosti ili Vijeće sigurnosti označi kao one koji sudjeluju ili podupiru,
uključujući i drugim protuzakonitim sredstvima, u programima DNR Koreje, koji su
povezani s nuklearnim oružjem, drugim oružjem za masovno uništenje, te s
balističkim raketama, ili fizičke i pravne osobe koji djeluju u njihovo ime ili
prema njihovim uputama.

IV.

Zabranjuje se ulazak ili prolaz kroz teritorij Republike Hrvatske osoba koje
Odbor Vijeća sigurnosti ili Vijeće sigurnosti označi kao odgovorne, uključujući
i putem podupiranja ili poticanja, za strategiju DNR Koreje u odnosu na programe
DNR Koreje vezane za nuklearno oružje, balističke rakete i drugo oružje za
masovno uništenje, zajedno s članovima njihovih obitelji.

V.

Mjere iz točke IV. ove Odluke neće se primjenjivati kad Odbor Vijeća sigurnosti
za svaki pojedinačni slučaj odredi da je takvo putovanje opravdano iz razloga
humanitarne potrebe, uključujući vjerske obveze, ili kad Odbor Vijeća sigurnosti
zaključi da bi izuzeće koristilo promicanju ciljeva Rezolucije 1718.

VI.

Radi sprječavanja protuzakonite trgovine nuklearnim, kemijskim ili biološkim
oružjem, njihovim nosačima i povezanim materijalima, Republika Hrvatska će prema
potrebi, a u skladu s ovlastima i zakonskim propisima, te sukladno međunarodnom
pravu, provesti združenu akciju sa drugim državama članicama Ujedinjenih naroda,
uključujući i inspekcije tereta za DNR Koreju ili iz DNR Koreje.

VII.

Obveze iz točke III. ove Odluke ne odnose se na imovinu, financijska sredstva
koje je Republika Hrvatska odredila:
1. kao nužne za osnovne izdatke, uključujući plaćanje prehrane, najma ili
hipoteke, lijekova i liječenja, poreza, premija osiguranja i naknada za
komunalne usluge, ili isključivo za plaćanje realnih profesionalnih naknada i
povrat troškova nastalih u svezi s pružanjem pravnih usluga, ili naknade ili
pristojbe za usluge, u skladu s zakonima Republike Hrvatske, za rutinsko držanje
ili čuvanje zamrznutih sredstava, druge imovine, financijskih sredstava, nakon
obavijesti od strane Republike Hrvatske Odboru Vijeća sigurnosti o namjeri da
odobri, kada je to primjereno, pristup tim sredstvima, drugoj imovini,
financijskim sredstvima i ako Odbor Vijeća sigurnosti ne donese negativnu odluku
u roku od pet radnih dana po primitku obavijesti;
2. kao nužne za izvanredne izdatke, pod uvjetom da je o takvoj odluci Republika
Hrvatska obavijestila Odbor Vijeća sigurnosti i da je takva odluka odobrena od
strane Odbora Vijeća sigurnosti;
3. ako podliježu sudskom, upravnom ili arbitražnom založnom pravu ili presudi, u
kojem slučaju imovina, financijska sredstva mogu biti korištena da se podmiri to
založno pravo ili presuda pod uvjetom da je založno pravo ili presuda donesena
prije dana donošenja ove Rezolucije Vijeća sigurnosti Ujedinjenih naroda (1718),
da nije u korist osoba iz točke III. ove Odluke ili fizičkih i pravnih osoba i
pojedinaca označenih od strane Vijeća sigurnosti ili Odbora Vijeća sigurnosti.

VIII.

Međuresorska radna skupina za provođenje i praćenje Zakona o međunarodnim
restriktivnim mjerama zadužuje se za predlaganje, praćenje i koordinaciju
provedbe, te izvještavanje o ovoj Odluci.
Tijela državne uprave nadležna za primjenu međunarodnih restriktivnih mjera
dužna su dostaviti podatke Međuresorskoj radnoj skupini o poduzetim mjerama kako
bi ona o istom mogla izvješćivati Vladu Republike Hrvatske, te pripremati
izvješća za Vijeće sigurnosti UN-a.

IX.

Međuresorska radna skupina za provođenje i praćenje Zakona o međunarodnim
restriktivnim mjerama zadužuje se po uspostavi liste fizičkih i pravnih osoba iz
Rezolucije 1718 Vijeća sigurnosti Ujedinjenih naroda navedene liste proslijediti
nadležnim tijelima državne uprave, na provedbu i postupanje.

X.

Izmjenu i dopunu lista restriktivnih mjera iz Rezolucije 1718 Vijeća sigurnosti
Ujedinjenih naroda vodit će Ministarstvo vanjskih poslova i europskih
integracija, te će se u skladu s njima izvještavati nadležna tijela.

XI.

Ova Odluka stupa na snagu danom donošenja a objavit će se u »Narodnim novinama«.

Klasa: 004-01/07-04/01
Urbroj: 5030106-07-1
Zagreb, 28. veljače 2007.

Predsjednik
**dr. sc. Ivo Sanader**, v. r.

PRILOG

**• Duhan i duhanski proizvodi**o Cigare, cigarete i cigarilosi
**• Luksuzni satovi**o Ručni, džepni i drugi s kućištem od plemenitih metala ili od metala prevučenog
plemenitim metalom
**• Odjeća i modni artikli**o Proizvodi od kože
o Proizvodi od svile
o Prirodna i umjetna krzna
o Modni pribor: kožne putne potrepštine, neseseri, torbice za dvoglede i kamere,
ručne torbice, novčanici, nalivpera poznatih modnih kreatora, svileni šalovi
o Kozmetika, uključujući za uljepšavanje i šminku
o Parfemi i toaletne vodice
o Odjeća poznatih modnih kreatora: kožni odjevni predmeti i dodaci
**• Ukrasni artikli**o Tepisi i tapiserije
o Stolno posuđe od porculana ili finog porculana
o Posuđe od plemenitih metala ili presvučeno odnosno obloženo plemenitim metalom
o Proizvodi od kristala
o Umjetnička djela (uključujući slike, originalne kipove i statue), antikviteti
(stariji od 100 godina) i kolekcionarski predmeti, uključujući rijetki kovani
novac i poštanske marke
**• Nakit**o Nakit s biserima, draguljima, dragim i poludragim kamenjem (uključujući
dijamante, safire, rubine i smaragde), nakit od plemenitih metala ili od metala
prevučenog plemenitim metalom
**• Dragulji i plemeniti metali**o Zlato, srebro, platina, dijamanti, drago i poludrago kamenje (uključujući
safire, rubine i smaragde)
**• Elektronski proizvodi**o Televizori ravnoga ekrana, plazme ili LCD televizori ili drugi video-monitori
ili prijamnici (uključujući HDTV aparate), te bilo koji televizor veći od 29
inča; DVD reproduktori
o Dlanovnici (PDA)
o Prijenosni digitalni glazbeni uređaji
o Prijenosna računala
**• Prometna sredstva**o Jahte, brodice i druga vozila za rekreaciju na vodi (kao što su vodeni
skuteri)
o Luksuzni automobili (i motorna vozila): automobili i druga motorna vozila za
prijevoz osoba (osim javnoga prijevoza) uključujući i karavanska vozila
o Trkaći automobili, motorne sanjke i motorkotače
o Prometala za osobni prijevoz (električni romobili Segways)
o Zrakoplovi
**• Proizvodi za rekreaciju**o Oprema za rekreaciju i sport
**• Alkoholna pića**o Vino (uključujući pjenušce) i žestoka alkoholna pića
o Svjetlo i tamno pivo
**• Prehrambeni proizvodi**o Tartufi i pripravci od istih
o Kavijar i surogati kavijara
**• Ostalo**o Čistokrvni konji i konji velike vrijednosti
o Glazbala

Odluka, NN 24/2007-886
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)